Document ID: 31995R0796

Komisijas Regula (EK) Nr. 796/95
(1995. gada 7. aprīlis),
ar ko groza Regulu (EEK) Nr. 1858/93, kura nosaka sīki izstrādātus noteikumus Padomes Regulas (EEK) Nr. 404/93 piemērošanai attiecībā uz atbalsta shēmu realizācijas ienākumu zudumu kompensēšanai banānu nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 3290/94 [2], un jo īpaši tās 12. panta 8. punktu un 14. pantu,
ņemot vērā Padomes 1992. gada 28. decembra Regulu (EEK) Nr. 3813/92 par norēķinu vienību un konversijas likmēm, kas piemērojamas kopīgās lauksaimniecības politikas vajadzībām [3], kurā jaunākie grozījumi izdarīti ar Regulu (EK) Nr. 150/95 [4], un jo īpaši tās 12. pantu,
tā kā Komisijas Regulā (EEK) Nr. 1858/93 [5], kurā jaunākie grozījumi izdarīti ar Regulu (EK) Nr. 705/94 [6], paredzēti sīki izstrādāti noteikumi, kā piemērot atbalsta sistēmu, lai kompensētu banānu realizācijas ienākumu zudumu;
tā kā no 1995. gada 1. februāra ar 13. panta 2. punktu Regulā (EEK) Nr. 3813/92 ir grozīta dažu cenu un summu vērtība ECU, lai neitralizētu korekcijas koeficienta 1,207509, ko līdz 1995. gada 31. janvārim piemēroja lauksaimniecībā izmantojamām konversijas likmēm, atcelšanas sekas; tā kā attiecīgo cenu un summu jaunās vērtības ECU ir ieviestas no 1995. gada 1. februāra saskaņā ar noteikumiem, kas paredzēti 13. panta 2. punktā Regulā (EEK) Nr. 3813/92 un 18. panta 1. punktā Komisijas 1993. gada 30. aprīļa Regulā (EEK) Nr. 1068/93 par sīki izstrādātiem noteikumiem attiecībā uz lauksaimniecības konversijas likmju noteikšanu un piemērošanu [7], kurā jaunākie grozījumi izdarīti ar Regulu (EK) Nr. 157/95 [8];
tā kā, lai izvairītos no pārpratumiem un veicinātu atbalsta sistēmas piemērošanu nolūkā kompensēt realizācijas ienākumu zudumus, vienotās likmes bāzes ienākumu vērtību ECU, kas noteikta 2. panta 2. punktā Regulā (EEK) Nr. 1858/93, būtu jāaizstāj, sākot ar to tirdzniecības periodu, kas ietver 1995. gada martu un aprīli;
tā kā Regula (EEK) Nr. 1858/93 ietver minētās sistēmas īstenošanai vajadzīgus pārejas noteikumus, kurus vairs nepiemēro; tā kā skaidrības labad tie būtu jāatceļ; tā kā, ņemot vērā esošo pieredzi, būtu jāpagarina atbalsta avansa pieprasījumu un atbalsta atlikuma izmaksas pieprasījumu iesniegšanas termiņi;
tā kā labas vadības interesēs būtu jāparedz, ka šī regula stājas spēkā tūlīt;
tā kā šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EEK) Nr. 1858/93 groza šādi:
1. Regulas 1. panta otro daļu svītro.
2. Regulas 2. panta 2. punktu aizstāj ar šādu punktu:
"2. Vienotās bāzes likmes ienākums negataviem banāniem, kas izvesti no iepakošanas vietas, ir ECU 59,29/100 kg tīrsvara."
3. Svītro regulas 6. pantu.
4. Regulas 7. panta 2. punktu aizstāj ar šādu punktu:
"2. Pieprasījumus iesniedz:
a) avansa pieprasījumus - līdz 20. martam, 20. maijam, 20. jūlijam, 20. septembrim un 20. novembrim par banāniem, kuri faktiski laisti tirgū divu mēnešu ilgā laika posmā, kas ir tieši pirms pieprasījuma iesniegšanas mēneša;
b) palīdzības atlikuma izmaksas pieprasījumus - līdz tā gada 31. janvārim, kas ir tūlīt pēc gada, attiecībā uz kuru pieprasīta palīdzība. Atlikums ietver:
- palīdzību par banāniem, kas laisti tirgū novembrī un decembrī,
- un, attiecīgā gadījumā, pamatojoties uz atbalsta galīgo apjomu, korekciju sakarā ar daudzumiem, kas izmaksāti par banāniem, kuri laisti tirgū a) apakšpunktā minētajos laika posmos."
5. Regulas 8. panta otro daļu svītro.
6. Regulas 9. pantu aizstāj ar šādu pantu.
"9. pants
1. Ja ir pārsniegti 12. panta 2. punktā Regulā (EEK) Nr. 404/93 katram reģionam noteiktie daudzumi, atbalstu izmaksā par visiem pieprasītajiem daudzumiem, kas kopā nepārsniedz 854000 tonnu tīrsvarā.
2. Ja tirgū faktiski laistais kopējais daudzums pārsniedz 854000 tonnu, tad tirgū laistos daudzumus, par kuriem var pretendēt uz atbalstu, katram attiecīgajam ražošanas reģionam samazina proporcionāli tam, cik daudz ir pārsniegts minētajam reģionam paredzētais daudzums.
Komisija nosaka samazinājuma procentuālās likmes katram reģionam un informē par to dalībvalstis.
Ja piemēro otro daļu, tad kompetentās iestādes attiecina vienādus samazinājuma procentus uz visos atbalsta pieprasījumos ietvertajiem daudzumiem."
7. Regulas 11. pantu aizstāj ar šādu pantu:
"11. pants
Likme, kuru piemēro, pārrēķinot avansa un atbalsta summas valsts valūtā, ir lauksaimniecības konversijas likme, kas ir spēkā pirmajā dienā katrā no 7. panta 2. punktā minētajiem tirdzniecības periodiem."
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
Tomēr šīs regulas 1. panta 2. punktu piemēro no 1995. gada 1. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 1995. gada 7. aprīlī

Labels: 4
17
5
3
6